RHAN 6

GWEITHWYR GOFAL CYMDEITHASOL: ADDASRWYDD I YMARFER
PENNOD 5

ACHOSION ADOLYGU

Adolygu gorchmynion cofrestru amodol: gwarediadau gan banel addasrwydd i ymarfer
153
1
Mae’r adran hon yn pennu’r gwarediadau posibl y caniateir eu gwneud gan banel addasrwydd i ymarfer sydd wedi cwblhau adolygiad o dan adran 151(4) neu (7) o addasrwydd i ymarfer berson cofrestredig sy’n ddarostyngedig i orchymyn cofrestru amodol.
2
Os yw’r person cofrestredig wedi gwneud cais o dan adran 92 i’r cofnod sy’n ymwneud â’r person gael ei ddileu o’r gofrestr drwy gytundeb, caiff y panel wneud gorchymyn i’r cofnod hwnnw gael ei ddileu.
3
Os yw’r panel yn dyfarnu nad oes amhariad bellach ar addasrwydd y person cofrestredig i ymarfer—
a
rhaid i’r panel ddirymu’r gorchymyn cofrestru amodol, a
b
caiff y panel wneud y naill neu’r llall neu’r ddau o’r canlynol—
i
rhoi cyngor i’r person ar unrhyw fater sy’n gysylltiedig â’r achos;
ii
rhoi rhybudd i’r person mewn cysylltiad ag ymddygiad neu berfformiad yn y dyfodol.
4
Caiff y panel gytuno ar ymgymeriadau â’r person cofrestredig—
a
os yw’r person yn cyfaddef bod amhariad ar ei addasrwydd i ymarfer, neu
b
os yw’r panel yn dyfarnu bod amhariad ar addasrwydd y person i ymarfer.
5
Os yw’r panel yn dyfarnu bod amhariad ar addasrwydd y person cofrestredig i ymarfer (ac na chytunwyd ar ymgymeriadau), caiff y panel waredu’r achos fel y’i disgrifir yn is-adrannau (6), (7) neu (9).
6
Caiff y panel gadarnhau’r gorchymyn cofrestru amodol heb unrhyw amrywiadau.
7
Caiff y panel wneud unrhyw un neu ragor neu’r cwbl o’r canlynol mewn cysylltiad â’r gorchymyn cofrestru amodol—
a
dirymu unrhyw amod;
b
amrywio unrhyw amod;
c
estyn neu leihau’r cyfnod y mae’r gorchymyn i gael effaith ar ei gyfer.
8
O dan is-adran (7)(c) ni chaiff estyniad o’r cyfnod y mae’r gorchymyn i gael effaith ar ei gyfer fod am fwy na 3 blynedd.
9
Caiff y panel ddirymu’r gorchymyn cofrestru amodol a phenderfynu—
a
peidio â chymryd unrhyw gamau pellach mewn cysylltiad â’r person cofrestredig,
b
rhoi rhybudd i’r person mewn cysylltiad ag ymddygiad neu berfformiad yn y dyfodol,
c
gwneud gorchymyn atal dros dro, neu
d
yn ddarostyngedig i is-adran (10), gwneud gorchymyn dileu.
10
Ni chaiff y panel wneud gorchymyn dileu mewn achos pan fo’r panel wedi dyfarnu bod amhariad ar addasrwydd y person cofrestredig i ymarfer ar sail iechyd corfforol neu iechyd meddwl andwyol, ac nid ar unrhyw sail arall yn adran 117.